Document ID: /roh_data/filtered/fineweb-2-filterrobots_roh.jsonl.gz/19529

Ch'igl n'è betg simpel da gudagnar a chasa ha la seria mussà fin ussa. Ni il HCD ni l'EV Zug han gudagnà in gieu a chasa en questa seria stretga. Il HCD pudess pia procurar per ina premiera la gievgia saira.
Grategiada questa premiera è als ZSC Lions. L'equipa da Marc Crawford ha gudagnà per l'emprima giada a chasa en la seria cunter Bienna. Quai cleramain cun 3:0. En la seria statti ussa 3:2 per Turitg.
L'SC Berna ha gudagnà cun 3:0 cunter Losanna e maina en la seria era cun 3:2 ed il gieu tranter Lugano e Genevra è ì a fin cun ina victoria da Genevra cun 2:4. En questa seria statti 3:2 per Genevra.
En la runda da plazzament ha Fribourg segirà ses plaz en la liga naziunala A. Fribourg ha gudagnà ordaifer cunter ils Lakers cun 3:1. Era Kloten ha fatg in bun pass per restar en la pli auta liga dal hockey. Kloten ha gudagnà cunter Ambri cun 4:0 ed ha ussa 65 puncts, 3 puncts dapli che Ambri.
RR novitads 22:00/23:00